سچدؔل سیت پوری

اصل ناں       ساجد حسین

قلمی ناں        سچدل ؔسیت پوری

جمن            1950ء

تعلیم            پرائمری

پیشہ             زمیندارہ

فون نمبر          03015280983

جاہ پتہ           وستی بربرہ ڈاکخانہ سیت پورتحصیل علی پور ضلع مظفر گڑھ

شعری مجموعہ ’’سمندر دی تریہہ‘‘ دے خالق سچدل سیت پوری ہک کہنہ مشق شاعر ہن، آپ کوں سرائیکی زبان دے مرکزی لہجے دے شاعر ہوون دا شرف حاصل ہے۔ کیوں جو ضلع مظفر گڑھ سرائیکی زبان دا گڑھ (مرکز) سمجھا ویندے تے ایویں ضلع دا تاریخ قصبہ سیت پور سرائیکی شعراء دا گڑھ سمجھا ویندے ۔جتھاں نواز سیت پوری، مولوی جانباز سیت پوری تے باقر مستانہ سیت پوری جھئیں نامور شعراء پیدا تھئے ۔ اُتھاں سچدل سیت پوری وی اپناں ہک خاص مقام رکھدن ۔سچدل دیاں ڈو عدد غزلاں پیش خدمت ہن۔

 (1) غزل 
سینے تے رکھدا سِل نمی  

بے درد تے بے دل نمی

مذہب محبت ہے میڈا 

نفرت دا میں قائل نمی

منزل ہاں رُل گئیں دی مگر  

اپنی کوئی منزل نمی

بے داغ ہے دامن میڈا 

مظلوم ہاں قاتل نمی

رَل آ جے پتھر جھل سگیں

سچدؔل میں عشق آں کھل نمی

 (2)غزل 
تھی گیا ہے کمال گھن اَئی ہے

سجھ کوں بانگِ بلال گھن اَئی ہے

زندگی اَئی ہے چار ڈینہ کیتے

موت وی آپ نال گھن اَئی ہے

سک ولی ہے ڈھلی نماشاں کوں

نال سو سو سوال گھن اَئی ہے

میں نی گھن آیا آپ کوں پِڑ تے

میکوں پِڑ تے دھمال گھن اَئی ہے

کہیں بلندی تے کھڑ کے نہ اِترا 

ہر بلندی زوال گھن اَئی ہے

میکوں سچدلؔ فقط اوندی کاوڑ

اوکوں میڈی مجال گھن اَئی ہے

______________________________

٭٭٭